บริษัทปูนซิเมนต์ไทย จำกัด (มหาชน)

The Siam Cement Public Company Limited

เลขทะเบียนบริษัท : บมจ. 258

ประกอบธุรกิจ กิจการลงทุน (Holding Company)

ธุรกิจหลัก ซีเมนต์ ปิโตรเคมี กระดาษและบรรจุภัณฑ์ วัสดุก่อสร้าง เซรามิก และธุรกิจจัดจำหน่าย

สำนักงานใหญ่ เลขที่ 1 ถนนปูนซิเมนต์ไทย แขวงบางซื่อ เขตบางซื่อ กรุงเทพมหานคร 10800

โทรศัพท์ : 0-2586-3333, 0-2586-4444

โทรสาร : 0-2587-2199, 0-2587-2201

HOMEPAGE : www.siamcement.com

www.cementhai.co.th

บริษัทปูนซิเมนต์ไทย จำกัด (มหาชน) ถูกจัดตั้งขึ้นในปี พ.ศ.2456 จากพระบรมราชโองการ
แห่งองค์พระบาทสมเด็จพระมงกุฎเกล้าเจ้าอยู่หัว (รัชกาลที่ 6)
ด้วยพระราชประสงค์ที่จะให้ประเทศไทยสามารถผลิตปูนซีเมนต์ได้เอง
และใช้ประโยชน์จากทรัพยากรภายในประเทศแทน นับแต่นั้นเป็นต้นมา บริษัทฯ
ได้เจริญเติบโตขยายงานตามภาวะการเจริญเติบโตทางเศรษฐกิจของประเทศมาโดยตลอด
โดยได้ขยายธุรกิจสู่อุตสาหกรรมที่มีความจำเป็นต่อการพัฒนาประเทศ อย่างต่อเนื่อง อาทิ ปิโตรเคมี
กระดาษและบรรจุภัณฑ์ และวัสดุก่อสร้าง เป็นผลให้เกิดบริษัทในเครือฯ จำนวนมาก ภายใต้ชื่อ
“เครือซิเมนต์ไทย” จวบจนปัจจุบัน
รวมทั้งได้มีการขยายตัวจากการเป็นผู้นำทางการตลาดในประเทศของสินค้าแต่ละประเภท
ไปสู่การเป็นผู้นำทางการตลาดในภูมิภาคอาเซียนด้วยการขยายการส่งออกสินค้าหลายๆ
ประเภทเข้าไปในภูมิภาค

ในช่วง 5 ปีที่ผ่านมา บริษัทฯ
ได้ดำเนินงานตามแผนการปรับโครงสร้างธุรกิจเพื่อเพิ่มความแข็งแกร่งและความคล่องตัวในการบริหารงาน
ภายใต้ภาวะเศรษฐกิจของประเทศที่ยังคงอยู่ในภาวะชะลอตัว บริษัทฯ
ได้ดำเนินการปรับโครงสร้างโดยลดบทบาทการบริหารงานในธุรกิจที่ไม่ใช่ธุรกิจหลัก
โดยส่วนใหญ่ได้ดำเนินการเสร็จสิ้นแล้ว ทำให้บริษัทฯ อยู่ในฐานะที่จะดำเนินธุรกิจได้อย่างปกติ
โดยมีเป้าหมายที่สำคัญในการสร้างมูลค่าการลงทุนแก่ผู้ถือหุ้นและธุรกิจต่อไป

ปัจจุบัน บริษัทปูนซิเมนต์ไทย จำกัด (มหาชน) ทำหน้าที่เป็นเพียง Holding Company
ของบริษัทในเครือซิเมนต์ไทย โดยได้แยกธุรกิจผลิตและจำหน่ายปูนซีเมนต์
และธุรกิจการจัดจำหน่ายซึ่งเดิมอยู่ ภายใต้บริษัทฯ ออกไปตั้งเป็นกลุ่มธุรกิจ
อันเนื่องมาจากการปรับโครงสร้างทางธุรกิจภายหลังวิกฤตเศรษฐกิจปี 2540 เป็นต้นมา
ทั้งนี้เพื่อให้ธุรกิจต่างๆ ได้รับการกระจายอำนาจในการดำเนินการไปอย่างเต็มที่

ผลิตภัณฑ์ของเครือซิเมนต์ไทยในด้านอุตสาหกรรมซีเมนต์
ส่วนใหญ่แล้วจะเป็นที่รู้จักดีในตลาดสินค้าอุตสาหกรรม และวงการก่อสร้าง
ในฐานะที่เป็นผู้นำในตลาด เช่น ปูนซีเมนต์เทาตราเสือ ตราช้าง ตราเอราวัณ
คอนกรีตผสมเสร็จซีแพค เป็นสินค้าในธุรกิจซีเมนต์ที่แพร่หลายในตลาด
ทั้งในประเทศไทยและประเทศเพื่อนบ้านใกล้เคียง

ผลิตภัณฑ์จากกลุ่มกระดาษที่เป็นผู้นำในตลาดได้แก่กระดาษคราฟท์หรือกระดาษอุตสาหกรรมซึ่งเป็นที่รู้จักดีในแง่ปริมาณและคุณภาพที่ได้มาตรฐาน
นอกจากนั้นยังได้มีการนำกระดาษอุตสาหกรรมไปใช้สร้างมูลค่าเพิ่มในอุตสาหกรรมบรรจุภัณฑ์ของเครือฯ
โดยผลิตเป็นกล่องกระดาษลูกฟูกและบรรจุภัณฑ์อื่นๆ
และเป็นผู้ครองส่วนแบ่งส่วนใหญ่ของตลาดในประเทศ
มีบริการที่ครบวงจรในการออกแบบและการพิมพ์
การผลิตกระดาษของเครือฯไม่ใช่เพียงแต่ผลิตกระดาษเท่านั้น
เครือฯมีการผลิตเยื่อกระดาษสำหรับการผลิตกระดาษของตนเองเป็นส่วนใหญ่ นอกจากนั้น
ยังมีธุรกิจผลิตและจำหน่ายกระดาษพิมพ์เขียน
ซึ่งยังมีการขยายตัวอย่างต่อเนื่องและทำกำไรจำนวนมากให้แก่เครือฯ

ด้านธุรกิจปิโตรเคมี เครือซิเมนต์ไทยมีทั้งธุรกิจที่เป็น Upstream ซึ่งผลิตเอททีลีนและโพรไพลีน
และธุรกิจที่เป็น Downstream ผลิตเม็ดพลาสติกโพลิเอททีลีน และโพลิโพรไพลีน
ซึ่งจะถูกนำไปใช้ผลิตเป็นผลิตภัณฑ์พลาสติกในรูปแบบต่างๆ เครือฯ
มีกำลังการผลิตแบบครบวงจรในด้านปิโตรเคมีที่ใหญ่ที่สุดของประเทศ
นอกจากธุรกิจเม็ดพลาสติกดังกล่าวแล้ว
เครือฯมีการลงทุนร่วมกับผู้ร่วมทุนต่างประเทศในการผลิตและจำหน่ายผลิตภัณฑ์ปิโตรเคมีด้านอื่นอีก
เช่นการร่วมทุนกับ Dow Chemical จากสหรัฐอเมริกาผลิต Polystryrene ร่วมทุนกับ Mitsui
Petrochemicals จากประเทศญี่ปุ่นผลิต PTA ร่วมทุนกับ Mitsubishi Rayon ผลิต MMA
เป็นต้น

ธุรกิจวัสดุก่อสร้าง เป็นธุรกิจดั้งเดิมของเครือซิเมนต์ไทยที่อยู่คู่มากับการผลิตปูนซีเมนต์
เนื่องจากเป็นธุรกิจที่ช่วยสร้างมูลค่าเพิ่มให้กับผลิตภัณฑ์ซีเมนต์ เช่น
การผลิตกระเบื้องซีเมนต์ใยหินตราเสือ และตราช้าง การผลิตกระเบื้องหลังคาคอนกรีตซีแพค
ภายใต้ชื่อ กระเบื้องซีแพคโมเนียตราช้าง การผลิตกระเบื้องหลังคาเซรามิก
นอกจากนี้ยังมีผลิตภัณฑ์ด้านวัสดุก่อสร้างอื่นๆ อีก เช่น บล็อคปูพื้น (CPAC Paving Block)
ฉนวนไฟเบอร์กลาสตราช้าง และแผ่นยิปซัมตราช้าง เป็นต้น

ผลิตภัณฑ์ในธุรกิจเซรามิก ที่มีส่วนแบ่งสูงสุดในตลาด ได้แก่
กระเบื้องปูพื้นและผนังเซรามิกภายใต้ตรา COTTO สุขภัณฑ์และก๊อกน้ำ COTTO และ TOTO
โดยนอกจากการขายในประเทศแล้ว ก็ยังมีการส่งออกไปจำหน่ายในต่างประเทศ
รวมทั้งมีธุรกิจที่ร่วมลงทุนในต่างประเทศด้วย เช่นในประเทศ ฟิลิปปินส์

ธุรกิจจัดจำหน่ายเป็นผู้ดูแลการขายและการจัดส่งสินค้าให้แก่เครือข่ายผู้แทนจำหน่ายในประเทศของเครือซิเมนต์ไทย
เป็นธุรกิจที่ได้รวมการดำเนินการด้านการจำหน่ายและระบบกระจายสินค้าเข้าไว้ด้วยกัน
เพื่อการพัฒนางานด้านขายและบริการให้เป็นไปอย่างมีประสิทธิภาพ
โดยมีการนำเทคโนโลยีใหม่มาใช้ นอกจากการจำหน่ายในประเทศแล้ว
ธุรกิจจัดจำหน่ายยังทำหน้าที่ดูแลการนำเข้าและส่งออกสินค้าและวัตถุดิบ ให้กับบริษัทต่างๆ
ในเครือซิเมนต์ไทยอีกด้วย

นอกจากการลงทุนในกลุ่มธุรกิจที่เกี่ยวข้องกับการผลิตและจำหน่ายดังกล่าวข้างต้นแล้ว เครือ
ซิเมนต์ไทยยังมีเงินลงทุนอีกส่วนหนึ่งที่ลงทุนอยู่ในหลายๆ ธุรกิจที่รวมไว้ภายใต้บริษัทซิเมนต์ไทย
โฮลดิ้ง จำกัด การลงทุนบางอย่างยังให้ผลตอบแทนอยู่ในเกณฑ์ที่ดี
แต่โดยรวมแล้วการถือหุ้นในกิจการต่างๆ ที่ไม่ใช่ธุรกิจหลักของเครือฯ
จะเป็นไปเพื่อผลตอบแทนที่เหมาะสมและเครือฯ มีแผนที่จะลดการลงทุนหรือขายหุ้นในระยะต่อไป
เพื่อระดมทรัพยากรไปใช้กับอุตสาหกรรมหลักของเครือฯ

ในด้านการจัดการด้านอสังหาริมทรัพย์ของเครือฯ ได้มีการตั้งบริษัทซิเมนต์ไทยพร็อพเพอร์ตี้(2001)
จำกัด (มหาชน) เป็นผู้ดำเนินการด้านนิคมอุตสาหกรรมของเครือฯ
การบริหารการขายและการให้เช่าอสังหาริมทรัพย์ต่างๆ